1.Johdanto

Yhdistynyt kuningaskunta ilmoitti 29. maaliskuuta 2017 aikovansa erota unionista. Komissio katsoo edelleen, että Yhdistyneen kuningaskunnan hallittu ero unionista sen erosopimuksen perusteella, jonka Yhdistyneen kuningaskunnan hallitus on hyväksynyt ja jonka Eurooppa-neuvosto (50 artikla) vahvisti 25. marraskuuta 2018, on paras vaihtoehto. Komissio keskittyy edelleen tähän tavoitteeseen. On kuitenkin todettava, että kaksi päivää ennen Eurooppa-neuvoston pidentämää määräaikaa, joka on 12. huhtikuuta 2019, Yhdistyneen kuningaskunnan hallitsemattoman eron todennäköisyys on lisääntynyt merkittävästi.

2.Varautumiskehys: olemassa olevat korvaavat mekanismit

Sopimuksettoman eron tapauksessa poliisiyhteistyötä ja oikeudellista yhteistyötä koskevaa unionin oikeudellista kehystä ei eroamispäivästä alkaen enää sovelleta Yhdistyneeseen kuningaskuntaan. Tämä tarkoittaa sitä, että EU:n säädökset eivät voi enää toimia yhteistyömenettelyjen tai tiedonvaihtomekanismien perustana suhteessa Yhdistyneeseen kuningaskuntaan. Tämä merkitsee erityisesti sitä, että

·Yhdistyneen kuningaskunnan yhteydet kaikkiin EU:n verkkoihin, tietojärjestelmiin ja tietokantoihin katkaistaan;

·EU:n säännösten mukaisia oikeudellisen yhteistyön menettelyjä Yhdistyneen kuningaskunnan kanssa ei enää jatketa;

·Yhdistynyt kuningaskunta ei voi enää osallistua EU:n virastojen toimintaan, ja sitä kohdellaan kolmantena maana, jonka kanssa ei ole voimassa mitään erityistä sopimusta.

Vaikka Yhdistyneen kuningaskunnan ero muuttaa merkittävästi EU:n 27 jäsenvaltion tapaa tehdä yhteistyötä Yhdistyneen kuningaskunnan kanssa, tämä ei tarkoita sitä, etteikö poliisiyhteistyötä ja oikeudellista yhteistyötä Yhdistyneen kuningaskunnan kanssa voitaisi jatkaa. EU:n 27 jäsenvaltion ja Yhdistyneen kuningaskunnan yhteistyön poliisi- ja oikeusasioissa on jatkossa perustuttava kansainvälisen oikeuden ja kansallisen lainsäädännön mukaisiin vaihtoehtoisiin oikeudellisiin kehyksiin ja yhteistyömekanismeihin.

Jotta kaikkien kansalaisten turvallisuuden korkea taso voitaisiin varmistaa, EU:n varautumissuunnittelussa on sen vuoksi keskitytty määrittämään luotettavia korvaavia mekanismeja , valmistelemaan vaihtoehtoisten oikeudellisten kehysten ja yhteistyömekanismien käyttöönottoa ja tekemään tarvittavia operatiivisia valmisteluja kansallisella tasolla. Vaikka EU:n 27 jäsenvaltion ja Yhdistyneen kuningaskunnan välinen yhteistyö on jatkossa erilaista, varautumistoimilla pyritään varmistamaan, että lainvalvontaa ja oikeudellista yhteistyötä voidaan jatkaa unionin oikeuden mukaisesti ja ilman merkittäviä häiriöitä, kun Yhdistyneestä kuningaskunnasta tulee kolmas maa.

Yhdistyneen kuningaskunnan ero ei myöskään muuta poliisiyhteistyötä ja oikeudellista yhteistyötä jäljelle jäävien 27 jäsenvaltion välillä . Unioni jatkaa työtään sellaisen toimivan ja todellisen turvallisuusunionin rakentamiseksi, jossa kaikki jäsenet tekevät tiivistä yhteistyötä keskenään. Unionilla on käytössään luotettavia välineitä, joiden avulla kansalliset viranomaiset voivat vaihtaa tietoja ja tiedustelutietoja, havaita epäiltyjä, saattaa heidät vastuuseen ja rangaista heitä rikosoikeusjärjestelmän kautta, suojella eurooppalaisia verkossa ja valvoa tehokkaasti rajojaan. EU:n 27 jäsenvaltiota jatkavat myös tiivistä yhteistyötä ja tietojen vaihtoa Europolin kautta terrorismin, kyberrikollisuuden ja muiden vakavan ja järjestäytyneen rikollisuuden muotojen torjumiseksi. Lisäksi käyttöön ollaan ottamassa rajavalvontateknologioita, kuten rajanylitystietojärjestelmä ja EU:n matkustustieto- ja -lupajärjestelmä, jotka parantavat entisestään koko Schengen-alueen turvallisuutta. Kaikkien järjestelmien entistä parempi yhteentoimivuus varmistaa, että lainvalvontaviranomaiset saavat aiempaa luotettavampia ja kattavampia tietoja. EU:n 27 jäsenvaltiota hyötyvät lisäksi unionin kansainvälisten sopimusten verkostosta.

Tämä poliisiyhteistyötä ja rikosasioissa tehtävää oikeudellista yhteistyötä koskeva kehys takaa jatkossakin korkeatasoisen suojan ihmisille, jotka asuvat ja työskentelevät EU:n alueella tai matkustavat sinne.

Yhdistynyt kuningaskunta ja EU:n 27 jäsenvaltiota ovat tietoisia siitä, että vaihtoehtoisten yhteistyömekanismien käyttöönotto edellyttää mukautuksia ja muutoksia operatiivisella tasolla. Tarvittavien mukautusten määrä riippuu nykyisistä kansallisista menettelyistä, rakenteista, välineistä, henkilöstöstä ja muista resursseista, mistä syystä kunkin jäsenvaltion on itse arvioitava niiden tarve. Komissio on tehnyt yhteistyötä kaikkien jäsenvaltioiden kanssa varmistaakseen, että asianmukaisiin varautumistoimiin on ryhdytty hyvissä ajoin riippumatta siitä, mikä skenaarioista toteutuu.

3.Erityisvalmistelut ja ohjeet jäsenvaltioille

Yhdistyneen kuningaskunnan irrottaminen EU:n verkoista, tietojärjestelmistä ja tietokannoista

Yhdistyneen kuningaskunnan viranomaisten pääsy EU:n verkkoihin, tietojärjestelmiin ja tietokantoihin päättyy eroamispäivänä. Kun on kyse keskitetyistä järjestelmistä (muun muassa Schengenin tietojärjestelmä / Sirene, Europolin tietojärjestelmä, Eurodac), yhteyksien katkaisemista valmistelevat ja sen toteuttavat asianomaiset EU:n virastot, tarvittaessa tiiviissä yhteistyössä jäsenvaltioiden kanssa. Komissio on jatkuvasti tiiviissä yhteydessä erillisvirastoihin, ja kaikki valmistelut on toteutettu sen varmistamiseksi, että yhteydet voidaan katkaista eroamispäivänä. Hajautettujen järjestelmien osalta jäsenvaltioille on ilmoitettu sekä toimenpiteiden tarpeesta että siitä, mitä toimenpiteitä tarvitaan. Näin ollen kaikki TESTA-verkon (EuroDomain-verkon) kautta kulkeva tietoliikenne Yhdistyneessä kuningaskunnassa katkaistaan oletusarvoisesti eroamispäivästä alkaen, jos sopimukseton ero toteutuu. Tämä toimenpide pannaan täytäntöön 13. huhtikuuta 2019, ellei Eurooppa-neuvosto päätä yhteisymmärryksessä Yhdistyneen kuningaskunnan kanssa pidentää lisää Euroopan unionin toiminnasta tehdyn sopimuksen 50 artiklassa määrättyä määräaikaa.

EU:n verkoissa, tietojärjestelmissä ja tietokannoissa olevat tiedot

Järjestelmissä olevista tiedoista, joissa on kyse joko EU:n tiedoista Yhdistyneessä kuningaskunnassa tai Yhdistyneeltä kuningaskunnalta ennen eroamispäivää saaduista tiedoista, ja niiden suhteen toteutettavista toimista on keskusteltu jäsenvaltioiden asiantuntijoiden kanssa eri järjestelmien erityispiirteet huomioon ottaen.

Yleisesti ottaen voidaan todeta, että kun on kyse Yhdistyneeltä kuningaskunnalta ennen eroamispäivää saaduista, EU:n tai jäsenvaltioiden tietojärjestelmissä olevista tiedoista, EU:lla tai jäsenvaltioilla ei ole mitään yleistä velvoitetta poistaa tällaisia laillisesti hankittuja tietoja järjestelmistään, paitsi seuraavissa kahdessa tapauksessa: i) jos Yhdistynyt kuningaskunta on edelleen tiedon omistaja, se voi pyytää tiedon poistamista; ii) jos on kyse henkilötiedoista, on tehtävä sovellettavien säännösten, kuten yleisen tietosuoja-asetuksen ja lainvalvontatarkoituksessa käsiteltyjen henkilötietojen suojaa koskevan direktiivin , mukaisesti tapauskohtainen arviointi siitä, missä määrin niiden käsittely on edelleen sallittua. Joissakin tapauksissa tällaiset tiedot on pakko poistaa. Tämä koskee erityisesti Yhdistyneen kuningaskunnan SIS-kuulutuksia, jotka vanhenevat nopeasti, eivätkä sen vuoksi voi toimia perusteena henkilöihin kohdistuvien pakkokeinojen käytölle, sekä Yhdistyneen kuningaskunnan tietoja Eurodac-järjestelmässä. Vanhentuneeseen kuulutukseen perustuvat toimet voisivat muodostaa vakavan riskin perusoikeuksien suojelulle (esimerkiksi sellaisen henkilön pidättäminen, joka jo on vapautettu syytteistä).

Siirtyminen Schengenin tietojärjestelmästä Interpoliin lainvalvontatietojen vaihtamiseksi EU:n 27 jäsenvaltion ja Yhdistyneen kuningaskunnan välillä